P9_TA(2021)0369

Μια νέα προσέγγιση στη θαλάσσια στρατηγική για τον Ατλαντικό

Ψήφισμα του Ευρωπαϊκού Κοινοβουλίου της 14ης Σεπτεμβρίου 2021 σχετικά με μια νέα προσέγγιση στη θαλάσσια στρατηγική για τον Ατλαντικό (2020/2276(INI))

(2022/C 117/04)

Το Ευρωπαϊκό Κοινοβούλιο,

— έχοντας υπόψη τα άρθρα 174, 225 και 349 της Συνθήκης για τη λειτουργία της Ευρωπαϊκής Ένωσης,

— έχοντας υπόψη την ανακοίνωση της Επιτροπής, της 23ης Ιουλίου 2020, με τίτλο «Μια νέα προσέγγιση στη θαλάσσια στρατηγική για τον Ατλαντικό — Σχέδιο δράσης 2.0 για τον Ατλαντικό: Επικαιροποιημένο σχέδιο δράσης για μια βιώσιμη, ανθεκτική και ανταγωνιστική γαλάζια οικονομία στην ατλαντική περιοχή της Ευρωπαϊκής Ένωσης» (COM(2020)0329),

— έχοντας υπόψη την ανακοίνωση της Επιτροπής, της 20ής Μαΐου 2020, με τίτλο «Στρατηγική της ΕΕ για τη βιοποικιλότητα με ορίζοντα το 2030: Επαναφορά της φύσης στη ζωή μας» (COM(2020)0380),

— έχοντας υπόψη τη Συμφωνία που συνήφθη κατά την 21η Διάσκεψη των μερών της σύμβασης-πλαισίου των Ηνωμένων Εθνών για την κλιματική αλλαγή (COP21) στο Παρίσι, στις 12 Δεκεμβρίου 2015 (Συμφωνία του Παρισιού) (1),

— έχοντας υπόψη την ανακοίνωση της Επιτροπής, της 11ης Δεκεμβρίου 2019, με τίτλο «Η Ευρωπαϊκή Πράσινη Συμφωνία» (COM(2019)0640),

— έχοντας υπόψη το ψήφισμά του της 15ης Ιανουαρίου 2020 σχετικά με την Ευρωπαϊκή Πράσινη Συμφωνία (2),

— έχοντας υπόψη το πρώτο σχέδιο δράσης για τον Ατλαντικό της 13ης Μαΐου 2013 (COM(2013)0279) και την ενδιάμεση αξιολόγησή του της 23ης Φεβρουαρίου 2018 (SWD(2018)0049),

— έχοντας υπόψη τις στρατηγικές της ΕΕ της 10ης Ιουνίου 2009 για την περιοχή της Βαλτικής Θάλασσας (COM(2009)0248), της 8ης Δεκεμβρίου 2010 για την περιοχή του Δούναβη (COM(2010)0715), της 28ης Ιουλίου 2015 για την περιοχή των Άλπεων (COM(2015)0366) και της 17ης Ιουνίου 2014 για την περιφέρεια Αδριατικής-Ιουνίου COM(2014)0357), καθώς και τα ψηφίσματά του σχετικά με τις στρατηγικές αυτές (3),

— έχοντας υπόψη τη Σύμβαση για το Διεθνές Εμπόριο των ειδών που απειλούνται με εξαφάνιση (4),

— έχοντας υπόψη την οδηγία 92/43/ΕΟΚ του Συμβουλίου της 21ης Μαΐου 1992 για τη διατήρηση των φυσικών οικοτόπων καθώς και της άγριας πανίδας και χλωρίδας (οδηγία για τα πτηνά) (5) και την οδηγία 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (οδηγία για τους οικοτόπους) (6),

— έχοντας υπόψη το ψήφισμά του της 16ης Ιανουαρίου 2020, σχετικά με τη 15η σύνοδο της Διάσκεψης των μερών (COP15) της Σύμβασης για τη βιολογική ποικιλότητα (7),

— έχοντας υπόψη τον κανονισμό (ΕΕ) 2021/1060 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τον καθορισμό κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο+, το Ταμείο Συνοχής, το Ταμείο Δίκαιης Μετάβασης και το Ευρωπαϊκό Ταμείο Θάλασσας, Αλιείας και Υδατοκαλλιέργειας, και δημοσιονομικών κανόνων για τα εν λόγω Ταμεία και για το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας και το Μέσο για τη Χρηματοδοτική Στήριξη της Διαχείρισης των Συνόρων και την Πολιτική των Θεωρήσεων (8),

— έχοντας υπόψη τον κανονισμό (ΕΕ) 2021/1059 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τις ειδικές διατάξεις που διέπουν τον στόχο «Ευρωπαϊκή εδαφική συνεργασία» (Interreg) ο οποίος υποστηρίζεται από το Ευρωπαϊκό Ταμείο Περιφερειακής Ανάπτυξης και τους μηχανισμούς εξωτερικής χρηματοδότησης (9),

— έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (10),

— έχοντας υπόψη την πρόταση κανονισμού του Ευρωπαϊκού Κοινοβουλίου και του Συμβουλίου, της 12ης Ιουνίου 2018, σχετικά με το Ευρωπαϊκό Ταμείο Θάλασσας και Αλιείας και την κατάργηση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου (COM(2018)0390),

— έχοντας υπόψη το ψήφισμά του της 28ης Νοεμβρίου 2019 σχετικά με την κλιματική και περιβαλλοντική κατάσταση έκτακτης ανάγκης (11),

— έχοντας υπόψη τη γνωμοδότηση της Ευρωπαϊκής Επιτροπής των Περιφερειών, της 19ης Μαρτίου 2021, σχετικά με την ανακοίνωση της Επιτροπής με τίτλο «Μια νέα προσέγγιση στη θαλάσσια στρατηγική για τον Ατλαντικό — Σχέδιο δράσης 2.0 για τον Ατλαντικό; Επικαιροποιημένο σχέδιο δράσης για μια βιώσιμη, ανθεκτική και ανταγωνιστική γαλάζια οικονομία στην ατλαντική περιοχή της Ευρωπαϊκής Ένωσης»·

— έχοντας υπόψη το ψήφισμά του της 25ης Μαρτίου 2021 σχετικά με τη θέσπιση στρατηγικής της ΕΕ για βιώσιμο τουρισμό (12),

— έχοντας υπόψη την έκθεση του Συμβουλίου Αποστολής της Επιτροπής για Υγιείς Ωκεανούς, Θάλασσες, Παράκτια και Εσωτερικά Ύδατα, της 21ης Σεπτεμβρίου 2020, με τίτλο «Mission Starfish 2030: Restore our Ocean and Waters» (Αποστολή Αστερίας 2030: Αποκατάσταση του Ωκεανού και των υδάτων μας έως το 2030),

— έχοντας υπόψη τα συμπεράσματα του Συμβουλίου, της 5ης Ιουνίου 2019, σχετικά με την υλοποίηση των μακροπεριφερειακών στρατηγικών της ΕΕ,

— έχοντας υπόψη το ψήφισμά του της 9ης Μαρτίου 2011 σχετικά με την ευρωπαϊκή στρατηγική για την περιοχή του Ατλαντικού (13),

— έχοντας υπόψη το ψήφισμά του της 13ης Σεπτεμβρίου 2012 σχετικά με τη στρατηγική για την περιοχή του Ατλαντικού στο πλαίσιο της πολιτικής συνοχής της ΕΕ (14),

— έχοντας υπόψη την έκθεση της Επιτροπής, της 20ής Μαΐου 2014, σχετικά με τη διακυβέρνηση των μακροπεριφερειακών στρατηγικών (COM(2014)0284),

— έχοντας υπόψη την ανακοίνωση της Επιτροπής, της 26ης Ιανουαρίου 2011, με τίτλο «Συμβολή της περιφερειακής πολιτικής στη βιώσιμη ανάπτυξη στο πλαίσιο της στρατηγικής «Ευρώπη 2020» (COM(2011)0017),

— έχοντας υπόψη την οδηγία 2014/52/ΕΕ του Ευρωπαϊκού Κοινοβουλίου και του Συμβουλίου της 16 Απριλίου 2014 για την τροποποίηση της οδηγίας 2011/92/ΕΕ σχετικά με την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (15),

— έχοντας υπόψη την ανακοίνωση της Επιτροπής, της 17ης Μαΐου 2021, με τίτλο «Μια νέα προσέγγιση για βιώσιμη γαλάζια οικονομία στην ΕΕ — Μετασχηματισμός της γαλάζιας οικονομίας της ΕΕ για ένα βιώσιμο μέλλον» (COM(2021)0240),

— έχοντας υπόψη την οδηγία 2008/56/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008 περί πλαισίου κοινοτικής δράσης στο πεδίο της πολιτικής για το θαλάσσιο περιβάλλον (οδηγία-πλαίσιο για τη θαλάσσια στρατηγική) (16),

— έχοντας υπόψη την οδηγία 2007/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, για την αξιολόγηση και τη διαχείριση των κινδύνων πλημμύρας (17),

— έχοντας υπόψη την οδηγία 2001/42/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2001, σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων (18),

— έχοντας υπόψη τη μελέτη που εκπονήθηκε από τη Γενική Διεύθυνση Εσωτερικών Πολιτικών (Τμήμα Β: Διαρθρωτικές πολιτικές και Συνοχή) στις 15 Ιανουαρίου 2015 με τίτλο «New Role of Macro-Regions in European Territorial Cooperation» (Ο νέος ρόλος των μακροπεριφερειών στην ευρωπαϊκή εδαφική συνεργασία),

— έχοντας υπόψη το άρθρο 54 του Κανονισμού του,

— έχοντας υπόψη τις γνωμοδοτήσεις της Επιτροπής Μεταφορών και Τουρισμού και της Επιτροπής Αλιείας,

— έχοντας υπόψη την έκθεση της Επιτροπής Περιφερειακής Ανάπτυξης (A9-0243/2021),

Α. λαμβάνοντας υπόψη ότι η περιοχή του Ατλαντικού έχει δεχτεί σοβαρό πλήγμα από τις κοινωνικοοικονομικές επιπτώσεις της νόσου COVID-19, καθώς και από τις αρνητικές συνέπειες του Brexit·

Β. λαμβάνοντας υπόψη ότι η περιοχή του Ατλαντικού είναι η μεγαλύτερη θαλάσσια λεκάνη της Ευρωπαϊκής Ένωσης·

Γ. λαμβάνοντας υπόψη ότι ο παράκτιος και θαλάσσιος τουρισμός αποτελεί μείζονα πηγή απασχόλησης για τις περιφέρειες του Ατλαντικού και ότι επλήγη ιδιαίτερα σκληρά από την κοινωνικοοικονομική κρίση που προκλήθηκε από την πανδημία COVID-19·

Δ. λαμβάνοντας υπόψη ότι η κλιματική κρίση και η άνοδος της στάθμης της θάλασσας έχουν σοβαρές επιπτώσεις σε όλες τις παράκτιες περιοχές και τα νησιά της περιοχής του Ατλαντικού, τα οποία διαθέτουν πολύ εύθραυστο αλλά και μοναδικό χερσαίο και θαλάσσιο περιβάλλον·

Ε. λαμβάνοντας υπόψη ότι η περιοχή του Ατλαντικού της ΕΕ περιλαμβάνει τη Μαδέρα, τις Αζόρες, τις Κανάριες Νήσους, τη Γαλλική Γουιάνα, τη Μαρτινίκα, τη Γουαδελούπη και τον Άγιο Μαρτίνο ως εξόχως απόκεντρες περιοχές (ΕΑΠ), και ότι το νέο σχέδιο δράσης για τον Ατλαντικό θα πρέπει να στοχεύει σε όλες αυτές τις περιοχές, προωθώντας παράλληλα τη στενή συνεργασία με τις υπερπόντιες χώρες και εδάφη του Ατλαντικού (ΥΧΕ) και τις εκτός ΕΕ χώρες του Ατλαντικού και τις περιφέρειές τους·

ΣΤ. λαμβάνοντας υπόψη ότι, το 2015, το συνολικό ΑΕΠ της περιοχής του Ατλαντικού ανήλθε σε 2 175 δισεκατομμύρια EUR, ποσό που αντιπροσωπεύει το 15 % του ΑΕΠ της ΕΕ (19)·

Ζ. λαμβάνοντας υπόψη ότι η στρατηγική για τον Ατλαντικό θα πρέπει να περιλαμβάνει υλικές και άυλες ροές ανταλλαγών με τις ΥΧΕ του Ατλαντικού και τις τρίτες χώρες, λαμβάνοντας ως βάση τις περιοχές της ΕΕ στον Ατλαντικό, συμπεριλαμβανομένων των ΕΑΠ·

Η. λαμβάνοντας υπόψη ότι η νέα στρατηγική της ΕΕ για τη βιοποικιλότητα με ορίζοντα το 2030, η αναθεώρηση της οδηγίας για τις ανανεώσιμες πηγές ενέργειας (20) και η γαλάζια οικονομία αποτελούν βασικά στοιχεία για τη μετάβαση σε μια οικονομία υψηλής ενεργειακής απόδοσης και πλήρως βασισμένης σε ανανεώσιμες πηγές ενέργειας, συμπεριλαμβανομένων ενισχυμένων κριτηρίων βιωσιμότητας·

Θ. λαμβάνοντας υπόψη ότι οι ωκεανοί διαδραματίζουν θεμελιώδη ρόλο στην προσαρμογή στην κλιματική αλλαγή·

Ι. λαμβάνοντας υπόψη ότι οι υγιείς ωκεανοί και η διαφύλαξη και αποκατάσταση των οικοσυστημάτων τους έχουν ουσιαστική σημασία για την ανθρωπότητα, δεδομένου ότι χρησιμεύουν ως ρυθμιστές του κλίματος, παράγουν οξυγόνο για τον εφοδιασμό της ατμόσφαιρας της γης, φιλοξενούν βιοποικιλότητα, αποτελούν πόρο της παγκόσμιας επισιτιστικής ασφάλειας και της ανθρώπινης υγείας και πόρο οικονομικών δραστηριοτήτων, όπως η αλιεία, οι μεταφορές, η ναυπηγία, το εμπόριο, ο τουρισμός, η γαστρονομία, οι ανανεώσιμες πηγές ενέργειας, ή έρευνα και τα προϊόντα υγείας·

ΙΑ. λαμβάνοντας υπόψη ότι η στρατηγική «Από το αγρόκτημα στο πιάτο», έχει στόχο τη δημιουργία ενός δίκαιου, υγιεινού και φιλικού προς το περιβάλλον συστήματος τροφίμων·

ΙΒ. λαμβάνοντας υπόψη ότι οι λιμένες και οι μεταφορές διαδραματίζουν σημαντικό ρόλο στην προώθηση της βιώσιμης ανάπτυξης και στη μετάβαση σε μια οικονομία μηδενικών εκπομπών που θα βασίζεται σε ανανεώσιμες πηγές ενέργειας·

ΙΓ. λαμβάνοντας υπόψη ότι ο τομέας των θαλάσσιων μεταφορών της ΕΕ θα πρέπει, επίσης, να συμβάλλει στην αντιμετώπιση της απώλειας της βιοποικιλότητας και της υποβάθμισης του περιβάλλοντος, καθώς και στην επίτευξη των στόχων της νέας στρατηγικής της ΕΕ για τη βιοποικιλότητα με ορίζοντα το 2030·

ΙΔ. λαμβάνοντας υπόψη ότι το αναθεωρημένο σχέδιο δράσης 2.0 για τον Ατλαντικό πρέπει να απελευθερώσει το δυναμικό της γαλάζιας οικονομίας στην περιοχή του Ατλαντικού, διαφυλάσσοντας παράλληλα τα θαλάσσια οικοσυστήματα και συμβάλλοντας στην προσαρμογή στην κλιματική αλλαγή και στον μετριασμό των επιπτώσεών της·

ΙΕ. λαμβάνοντας υπόψη ότι η εκπαίδευση και η κατάρτιση με στόχο την απόκτηση γαλάζιων δεξιοτήτων, τα κοινά ερευνητικά έργα και η ευαισθητοποίηση του κοινού σχετικά με τις δυνατότητες και την ευαίσθητο χαρακτήρα του ωκεανού ως φυσικού περιβάλλοντος, θα συμβάλουν στην επιτυχία της στρατηγικής·

ΙΣΤ. λαμβάνοντας υπόψη ότι το σχέδιο δράσης 2.0 για τον Ατλαντικό δεν περιέχει καμία αναφορά στις εξόχως απόκεντρες περιοχές του Ατλαντικού, οι οποίες ενισχύουν τη θαλάσσια και την ατλαντική διάσταση της Ευρωπαϊκής Ένωσης·

Αντίκτυπος της στρατηγικής για τον Ατλαντικό από το 2013

1. επισημαίνει το έργο που επιτελούν όλοι οι τοπικοί, περιφερειακοί, εθνικοί και ενωσιακοί συμφεροντούχοι, και ιδίως το έργο της ομάδας στρατηγικής για την περιοχή του Ατλαντικού Ωκεανού·

2. σημειώνει με ανησυχία τις επιπτώσεις του Brexit και της πανδημίας COVID-19 στις θαλάσσιες και παράκτιες περιοχές του Ατλαντικού· παρατηρεί ότι, κατά συνέπεια, ενδέχεται να τεθεί σε κίνδυνο η οικονομική, κοινωνική και εδαφική συνοχή στις εν λόγω περιοχές, με μεγάλο κίνδυνο να επιταχυνθούν οι τάσεις μείωσης του πληθυσμού·

3. θεωρεί ότι το σχέδιο δράσης του 2013 για τον Ατλαντικό συνέβαλε στην ανάπτυξη μιας πιο ολοκληρωμένης εικόνας της κατάστασης σε ολόκληρο τον Ατλαντικό, αλλά λόγω του ευρέος πεδίου εφαρμογής του η συμβολή του ήταν περιορισμένη όσον αφορά τον επηρεασμό προτεραιοτήτων και τη στήριξη της ανάπτυξης σχετικών έργων·

4. υπογραμμίζει τις προσπάθειες για την προώθηση της διεθνούς διάστασης της στρατηγικής για τον Ατλαντικό, ιδίως μέσω της επιτυχίας της δήλωσης του Galway για τη συνεργασία στον Ατλαντικό Ωκεανό, της 24ης Μαΐου 2013, και της δήλωσης του Belém σχετικά με τη συνεργασία στην έρευνα και την καινοτομία στον Ατλαντικό, της 14ης Ιουλίου 2017· υπενθυμίζει ότι η διεθνής διάσταση του σχεδίου δράσης του 2013 για τον Ατλαντικό και η υποστήριξη της εφαρμογής του συμβάλλουν στην κατανόηση των εν εξελίξει αλλαγών στον Ατλαντικό Ωκεανό, καθώς και των επιπτώσεών τους στις διάφορες παράκτιες κοινότητες·

5. σημειώνει με δυσαρέσκεια ότι τα γενικά αποτελέσματα απείχαν πολύ από τις δυνατότητες του σχεδίου δράσης και εκφράζει τη λύπη του για την έλλειψη κονδυλίων προϋπολογισμού και την πολυπλοκότητα του συστήματος διακυβέρνησής του·

6. επισημαίνει ότι τα 1 200 νέα θαλάσσια έργα και οι επενδύσεις ύψους σχεδόν 6 δισεκατομμυρίων EUR που επισημαίνονται από την Επιτροπή ( 21 ) δεν απορρέουν πλήρως από το σχέδιο δράσης του 2013 για τον Ατλαντικό, αλλά εκφράζει την ικανοποίησή του για το γεγονός ότι η στρατηγική για τον Ατλαντικό προσέλκυσε ή ενέπνευσε ορισμένες από τις εν λόγω επενδύσεις και έργα· εκφράζει, επιπλέον, τη λύπη του για το γεγονός ότι μόνο το 30 % περίπου των έργων που επισημάνθηκαν ήταν διακρατικά ( 22 ) και ότι η ενδιάμεση επανεξέταση δεν παρέχει πραγματική επισκόπηση των έργων που υλοποιήθηκαν μέσω της στρατηγικής· είναι της άποψης ότι οι περιοχές του Ατλαντικού δεν συμμετείχαν επαρκώς στη διακυβέρνηση της στρατηγικής·

7. εκφράζει τη δυσαρέσκειά του για το γεγονός ότι, αν και συμπεριλήφθηκαν στη στρατηγική για τον Ατλαντικό το 2013, οι τομείς της βιώσιμης αλιείας και υδατοκαλλιέργειας επί το πλείστον έμειναν εκτός της ενδιάμεσης επανεξέτασης και αξιολόγησης της Επιτροπής το 2017·

ΤΟ ΝΕΟ ΣΧΕΔΙΟ ΔΡΑΣΗΣ 2.0: ΣΥΣΤΑΣΕΙΣ ΓΙΑ ΒΕΛΤΙΩΣΕΙΣ

Γενικές παρατηρήσεις

8. εκφράζει την ικανοποίησή του για την αναθεώρησή του σχεδίου δράσης και αναγνωρίζει την πρόοδο που έχει σημειωθεί ως προς τη διακυβέρνηση· εκφράζει, ωστόσο, τη δυσαρέσκειά του για το γεγονός ότι εξακολουθούν να υφίστανται διάφορες ελλείψεις·

9. εκφράζει την ικανοποίησή του διότι το νέο σχέδιο δράσης ορίζει αυστηρότερα τις προτεραιότητες σε σύγκριση με το σχέδιο δράσης 2013-2020 για τον Ατλαντικό, και ζητεί να ληφθούν πρακτικά μέτρα, τα οποία θα απορρέουν άμεσα από τη στρατηγική· προτείνει να συμπεριληφθούν συγκεκριμένοι χάρτες πορείας ή ορόσημα για κάθε στόχο, προκειμένου οι δράσεις που ορίζονται να γίνουν πιο συγκεκριμένες και να καταστεί πιο εύκολη η αξιολόγησή τους·

10. εκφράζει τη λύπη του για το γεγονός ότι δεν έχει διατεθεί στον προϋπολογισμό της ΕΕ χρηματοδότηση για το σχέδιο δράσης για τον Ατλαντικό· συνιστά τα υφιστάμενα προγράμματα και οι ευκαιρίες χρηματοδότησης στο πλαίσιο του ΠΔΠ 2021-2027, όπως το Interreg, το Ευρωπαϊκό Ταμείο Περιφερειακής Ανάπτυξης, ο μηχανισμός «Συνδέοντας την Ευρώπη» και το πρόγραμμα «Ορίζων Ευρώπη», να προωθούν προσκλήσεις υποβολής προτάσεων για έργα με σκοπό την αντιμετώπιση των πολυδιάστατων προκλήσεων και την αξιοποίηση ευκαιριών στην περιοχή του Ατλαντικού·

11. τονίζει ότι απαιτούνται μεγαλύτερες συνέργειες μεταξύ των διαφόρων ευρωπαϊκών ταμείων, στρατηγικών και προγραμμάτων, ιδίως προγραμμάτων υπό άμεση διαχείριση, καθώς και εθνικών και περιφερειακών προγραμμάτων, για τη στήριξη μιας βιώσιμης, ανθεκτικής και ανταγωνιστικής γαλάζιας οικονομίας στις περιοχές του Ατλαντικού· καλεί την Επιτροπή να εξετάσει το ενδεχόμενο σήμανσης των έργων που ανταποκρίνονται στις διάφορες προτεραιότητες και στόχους της νέας στρατηγικής, προκειμένου να διευκολυνθεί η χρηματοδότησή τους στο πλαίσιο των σχετικών ενωσιακών προγραμμάτων και ταμείων· καλεί τα κράτη μέλη και τις περιφέρειες που συμμετέχουν να αναφέρουν τη στρατηγική στα προγράμματα και τα ταμεία της πολιτικής συνοχής που αφορούν τις εν λόγω περιφέρειες·

12. πιστεύει ότι η στρατηγική θα μπορέσει να ενθαρρύνει τον από κοινού σχεδιασμό και την ανάπτυξη των τομέων της γαλάζιας οικονομίας στην περιοχή του Ατλαντικού, σύμφωνα με τις βέλτιστες πρακτικές του συνεργατικού, χωρίς αποκλεισμούς και διατομεακού θαλάσσιου χωροταξικού σχεδιασμού, και θέτοντας τις περιβαλλοντικές ανησυχίες και τις ανησυχίες για τη βιοποικιλότητα και το κλίμα στο κέντρο της στρατηγικής, συμβάλλοντας στην επίτευξη των στόχων της ΕΕ για το κλίμα και την ενέργεια και προωθώντας τεχνολογίες ηλεκτροπαραγωγής από υπεράκτιες ανανεώσιμες πηγές ενέργειας, όπως η παλιρροϊκή, η κυματική, η ηλιακή και η αιολική ενέργεια·

13. τονίζει ότι είναι σημαντικό να καταστούν ευρέως γνωστά τα χρηματοδοτικά προγράμματα της ΕΕ στους δυνητικούς δικαιούχους και καλεί την Επιτροπή να εκδώσει σαφή και απλουστευμένο οδηγό σχετικά με όλες αυτές τις ευκαιρίες· καλεί επιπλέον την Επιτροπή να εξετάσει το ενδεχόμενο επισήμανσης των έργων προκειμένου να καταστεί ορατή στο κοινό η ευρωπαϊκή διάσταση·

Εξόχως απόκεντρες περιοχές και νήσοι

14. εκφράζει τη λύπη του για το γεγονός ότι στη νέα στρατηγική για τον Ατλαντικό υπάρχει μόνο μια σύντομη αναφορά στα νησιά των κρατών μελών του Ατλαντικού, ιδίως στις εξόχως απόκεντρες περιοχές, μολονότι οι περιοχές αυτές εξαρτώνται σε μεγάλο βαθμό από τη γαλάζια οικονομία για την κοινωνικοοικονομική βιωσιμότητά τους και φιλοξενούν σημαντικό ποσοστό της βιοποικιλότητας στην ΕΕ·

15. υπενθυμίζει ότι οι εξόχως απόκεντρες περιοχές προσδίδουν πραγματική ατλαντική διάσταση στην ΕΕ και ότι η πλήρης ενσωμάτωσή τους σε αυτή τη στρατηγική είναι θεμελιώδους σημασίας για την επιτυχία της και, επομένως, θα πρέπει να ενισχυθεί· υπενθυμίζει ότι ο νησιωτικός τους χαρακτήρας, ο απομακρυσμένος χαρακτήρας τους και το μικρό τους μέγεθος θα πρέπει να λαμβάνονται υπόψη, σύμφωνα με το άρθρο 349 της Συνθήκης για τη λειτουργία της Ευρωπαϊκής Ένωσης, για την προώθηση της πραγματικής κοινωνικής, οικονομικής και εδαφικής ολοκλήρωσης, αλλά και για την ανάδειξη των μοναδικών δυνατοτήτων και διακριτών πλεονεκτημάτων τους, όπως η γεωστρατηγική τους θέση·

16. τονίζει τη σημασία της ανάπτυξης στρατηγικών για την καταπολέμηση των περιορισμών που οφείλονται στην απομακρυσμένη θέση ή τη χαμηλή πληθυσμιακή πυκνότητα των περιοχών του Ατλαντικού, ιδίως όσον αφορά τα νησιά των κρατών μελών της ΕΕ και τις εξόχως απόκεντρες περιοχές, με την προώθηση πιο βιώσιμων συνδέσεων μεταφορών, την εξάλειψη της ενεργειακής εξάρτησης με την υιοθέτηση ανανεώσιμων πηγών ενέργειας, όπως η ηλιακή, η παλιρροϊκή και η αιολική ενέργεια, καθώς και με την ανάπτυξη συντονισμένων δικτύων πληροφοριών·

Βιομηχανία και θέσεις εργασίας

17. συνιστά να αναπτυχθεί μια βιομηχανική στρατηγική σε επίπεδο Ατλαντικού, με ισχυρή περιβαλλοντική και κοινωνικοοικονομική συνιστώσα της γαλάζιας οικονομίας, και προτείνει το σχέδιο δράσης να επικεντρωθεί στην ανάπτυξη εμβληματικών βιομηχανιών, καθώς και σε συναφείς τομεακές πολιτικές ειδικά για την περιοχή του Ατλαντικού ή περιοχές όπου οι πρόσθετες προσπάθειες για την ενίσχυση της συνεργασίας σε επίπεδο θαλάσσιας λεκάνης έχουν τις μεγαλύτερες δυνατότητες·

18. ζητεί η στρατηγική να εστιαστεί ιδιαίτερα στη δημιουργία ποιοτικής απασχόλησης· θεωρεί ότι οι αρχές του ευρωπαϊκού πυλώνα κοινωνικών δικαιωμάτων δεν διασφαλίζονται επαρκώς στο νέο σχέδιο δράσης για τον Ατλαντικό και, ως εκ τούτου, είναι της γνώμης ότι είναι αναγκαίο να συμπεριληφθεί μια ισχυρότερη κοινωνική διάσταση στη στρατηγική· ζητεί μια φιλόδοξη κοινωνική διάσταση για την καταπολέμηση της φτώχειας και του κοινωνικού αποκλεισμού, και για την προώθηση της δημιουργίας ποιοτικών θέσεων εργασίας, και ιδίως της κατάρτισης και της πρόσβασης των νέων σε ναυτικά επαγγέλματα, σε τομείς όπως η ναυπηγική και η ναυπηγοεπισκευαστική, οι υδατοκαλλιέργειες και η αλιεία·

Βιώσιμη αλιεία

19. εκφράζει τη δυσαρέσκειά του για το γεγονός ότι η στρατηγική δεν περιέχει μνεία στη βιώσιμη αλιεία και υδατοκαλλιέργεια, μολονότι οι κλάδοι αυτοί διαδραματίζουν ζωτικό κοινωνικοοικονομικό και περιβαλλοντικό ρόλο κατά μήκος της ακτογραμμής του Ατλαντικού και στις εξόχως απόκεντρες περιοχές· ζητεί να συμπεριληφθεί αυτός ο βασικός τομέας της γαλάζιας οικονομίας στη νέα στρατηγική, σύμφωνα με την ανακοίνωση της Επιτροπής της 17ης Μαΐου 2021 σχετικά με μια νέα προσέγγιση για μια βιώσιμη γαλάζια οικονομία στην ΕΕ· θεωρεί ότι οι αναφορές σε αυτούς τους κλάδους θα πρέπει πάντα να παραπέμπουν στην εφαρμογή μιας προσέγγισης με βάση το οικοσύστημα για τη θαλάσσια διαχείριση·

20. προειδοποιεί για τις επιζήμιες επιπτώσεις της υπεραλίευσης και τονίζει ότι είναι αναγκαίο τα κράτη μέλη και οι περιφέρειες της περιοχής του Ατλαντικού να έχουν μια δίκαιη συνεργασία κατά της αδήλωτης παράνομης αλιείας·

21. τονίζει τη σημασία της συνεργασίας μεταξύ της Επιτροπής, των παράκτιων κρατών και οργανισμών του Ατλαντικού για την προστασία των αλιευτικών αποθεμάτων, την επίτευξη της μέγιστης βιώσιμης απόδοσης και την εξάλειψη της υπεραλίευσης·

22. τονίζει ότι το σχέδιο δράσης 2.0 για τον Ατλαντικό θα πρέπει να προωθεί μεγαλύτερες συνέργειες με τη στρατηγική «Από το αγρόκτημα στο πιάτο» και τη στρατηγική για τη βιοποικιλότητα με ορίζοντα το 2030, προκειμένου να υποστηριχθεί μια περιβαλλοντικά, κοινωνικά και οικονομικά βιώσιμη, ισχυρή και ανταγωνιστική γαλάζια οικονομία στην περιοχή του Ατλαντικού·

23. σημειώνει ότι η αποχώρηση του Ηνωμένου Βασιλείου από την ΕΕ θα μπορούσε να μεταβάλει τον τρόπο με τον οποίο τα σκάφη της ΕΕ ασκούν τις δραστηριότητές τους στον Ατλαντικό Ωκεανό και την μακροχρόνια δυναμική στην περιοχή·

Βιώσιμος τουρισμός

24. τονίζει την ανάγκη ανάπτυξης έξυπνου και βιώσιμου τουρισμού υψηλής ποιότητας, δεδομένου ότι πρόκειται για καίριο τομέα της γαλάζιας οικονομίας, και αναμένει από το Κοινοβούλιο και την Επιτροπή να δρομολογήσουν πιλοτικά έργα στον τομέα αυτό· προτρέπει την Επιτροπή να εξασφαλίσει ότι το σχέδιο δράσης 2.0 για τον Ατλαντικό είναι κατάλληλα εναρμονισμένο με τη στρατηγική για τον παράκτιο και θαλάσσιο τουρισμό, και ζητεί άμεση επαναξιολόγηση της εν λόγω στρατηγικής· καλεί, επιπλέον, την Επιτροπή και τα κράτη μέλη να αναπτύξουν νέες μορφές βιώσιμου θαλάσσιου και παράκτιου τουρισμού, που θα ενισχύει την αξία των παράκτιων περιοχών με τη διαφοροποίηση των προσφερόμενων δραστηριοτήτων και, ταυτόχρονα, θα συμβάλλει στη διατήρησή τους με την καταπολέμηση των επιβλαβών επιπτώσεων του μαζικού τουρισμού στις ακτές, στο περιβάλλον και στην πολιτιστική κληρονομιά· τονίζει τη σημασία της κυκλικής οικονομίας στον τομέα του τουρισμού για την ανάπτυξη πιο βιώσιμων πρακτικών που ωφελούν την τοπική ανάπτυξη και την τοπική απασχόληση καθ’ όλη τη διάρκεια του έτους· επισημαίνει τις σημαντικές δυνατότητες του γαστρονομικού τουρισμού σε σχέση ιδίως με προϊόντα αλιείας και υδατοκαλλιέργειας·

25. τονίζει τη σημασία του REACT-EU, το οποίο θα μπορούσε να δώσει στις περιοχές του Ατλαντικού ώθηση για μια νέα αρχή όσον αφορά τον βιώσιμο παράκτιο τουρισμό, την καινοτομία και τις βιώσιμες λιμενικές υποδομές· υπενθυμίζει ότι είναι αναγκαίο να δημιουργηθούν, να προσαρμοστούν και να εκσυγχρονιστούν οι υφιστάμενες ειδικές θαλάσσιες υποδομές, όπως οι εγκαταστάσεις υποστήριξης της ναυσιπλοΐας και της αναψυχής·

Πυλώνας Ι — Οι λιμένες ως πύλες και κόμβοι για τη γαλάζια οικονομία

26. τονίζει τη σημασία της ενίσχυσης του ρόλου των λιμένων του Ατλαντικού και την ανάγκη για επενδύσεις σε έξυπνες υποδομές, καθώς και τη σημασία της ανάπτυξης και βιώσιμης διαχείρισης των λιμένων, συμπεριλαμβανομένων των πράσινων λιμένων· υπογραμμίζει τον θεμελιώδη και στρατηγικό ρόλο που διαδραματίζουν οι λιμένες ως πύλες εισόδου στην ΕΕ, ως πλατφόρμες εφοδιαστικής, ως κέντρα τουρισμoύ, ως πόροι παραγωγής ενέργειας, ως κόμβοι αποθήκευσης και ως βιομηχανικοί κόμβοι· σημειώνει την ανάγκη να εγκριθούν ταχέως μέτρα για να δοθεί στους λιμένες η δυνατότητα να προστατεύονται από τις συνέπειες της κλιματικής αλλαγής, και ιδίως από την άνοδο της στάθμης της θάλασσας·

27. καλεί την Επιτροπή, τα κράτη μέλη και τις περιφέρειές τους να προωθήσουν καινοτόμα περιβαλλοντικά και κοινωνικοοικονομικά βιώσιμα έργα στους θαλάσσιους τομείς του Ατλαντικού, ξεκινώντας από τους λιμένες, αλλά και στο σύνολο των παράκτιων ζωνών και στα ενδότερα των θαλάσσιων περιοχών, όπως η εγκατάσταση «πράσινης» θαλάσσιας υποδομής φόρτωσης·

28. καλεί την Επιτροπή να συμπεριλάβει στο νέο σχέδιο δράσης για την περιοχή του Ατλαντικού περισσότερα μέτρα με στόχο την προώθηση της συνδεσιμότητας μεταξύ λιμένων και αερολιμένων, όπου αρμόζει, ενισχύοντας την αειφορία τους, και την ανάπτυξη της ενδοχώρας των θαλάσσιων περιοχών μέσω πολυτροπικών συνδέσεων· εκφράζει τη δυσαρέσκειά του για τα επίμονα προβλήματα διαλειτουργικότητας των σιδηροδρομικών μεταφορών στον διάδρομο του Ατλαντικού·

29. καλεί την Επιτροπή και τα κράτη μέλη να ολοκληρώσουν τα έργα προτεραιότητας που περιλαμβάνονται στο Διευρωπαϊκό Δίκτυο Μεταφορών (TEN-T ή ΔΕΔ-Μ) για τον διάδρομο του Ατλαντικού, ιδίως σε διασυνοριακές περιοχές και στο πλαίσιο των μελλοντικών κατευθυντήριων γραμμών για το ΔΕΔ-Μ και της διευκόλυνσης «Συνδέοντας την Ευρώπη» (2021-2027), και να προωθήσουν και να επενδύσουν στην πλήρη ανάπτυξη των θαλάσσιων αρτηριών ΔΕΔ-Μ για τη διασύνδεση των νησιών με τις ηπειρωτικές περιοχές·

30. καλεί την Επιτροπή και τις περιφέρειες του Ατλαντικού να αναπτύξουν στρατηγικές για την εξάλειψη των σιδηροδρομικών σημείων συμφόρησης, να συνεχίσουν την ανάπτυξη σιδηροδρομικών συνδέσεων υψηλής ταχύτητας και την παράλληλη αναβάθμιση των συμβατικών γραμμών, παρέχοντας διασυνοριακή συνέχεια, να καταρτίσουν σχέδια για την πολυτροπική μετάβαση σε βιώσιμους τρόπους μεταφοράς, να στηρίξουν την ανάπτυξη του σιδηροδρομικού αυτοκινητόδρομου του Ατλαντικού, να ενισχύσουν τις σιδηροδρομικές συνδέσεις και να τις συνδέσουν με άλλους σημαντικούς διαδρόμους ΔΕΔ-Μ, ιδίως με τους διαδρόμους της Μεσογείου, της Βόρειας Θάλασσας — Μεσογείου και του Ρήνου-Άλπεων, καθώς και με τις άλλες γραμμές στον διάδρομο του Ατλαντικού, λαμβάνοντας υπόψη τους στόχους της ευρωπαϊκής πράσινης συμφωνίας και τη στρατηγική βιοποικιλότητας της ΕΕ για το 2030· σημειώνει με ικανοποίηση τη σχεδιαζόμενη ευθυγράμμιση των θαλάσσιων διαδρόμων μεταξύ ηπειρωτικής Ευρώπης και Ιρλανδίας μετά το Brexit, και ιδίως την ένταξη της Ιρλανδίας στον διάδρομο του Ατλαντικού·

31. επικροτεί το έργο των συμφεροντούχων σε εθνικό και περιφερειακό επίπεδο όσον αφορά τη διατήρηση και τη βελτίωση των επιπέδων ασφάλειας των υποδομών με την εφαρμογή κατάλληλης νομοθεσίας, τη συνεργασία και την ανταλλαγή βέλτιστων πρακτικών·

32. καλεί την Επιτροπή να ενισχύσει την απαλλαγή των θαλάσσιων μεταφορών από τις ανθρακούχες εκπομπές, προκειμένου να προωθηθούν οι επενδύσεις για τη βελτίωση της βιωσιμότητας· καλεί την Επιτροπή και τον κλάδο των θαλάσσιων μεταφορών να αξιολογήσουν το όφελος της δημιουργίας μιας ενωσιακής εταιρικής σχέσης για τις θαλάσσιες μεταφορές με σκοπό την προώθηση της καινοτομίας στον τομέα, τη συμβολή στην απαλλαγή από τις ανθρακούχες εκπομπές, τη δημιουργία υποδομών για τη φόρτωση, την αποθήκευση και την προμήθεια εναλλακτικών καυσίμων σε λιμένες και τερματικούς εμπορευματικούς σταθμούς, και την ανάπτυξη σχεδίων διαχείρισης αποβλήτων για τους λιμένες του Ατλαντικού·

Πυλώνας ΙΙ — Γαλάζιες δεξιότητες του μέλλοντος και ωκεανογραφικός γραμματισμός

33. τονίζει την ανάγκη δημιουργίας δικτύων μεταξύ πανεπιστημίων και κέντρων μάθησης στον τομέα της έρευνας και της κατάρτισης σε θέματα της γαλάζιας οικονομίας, και σημειώνει με ενδιαφέρον τις ευκαιρίες που προσφέρει το πρόγραμμα Erasmus + 2021-2027 μέσω των νέων πρωτοβουλιών των ευρωπαϊκών πανεπιστημιακών συμμαχιών και των κέντρων επαγγελματικής αριστείας· ενθαρρύνει την περαιτέρω ανάπτυξη των ευρωπαϊκών γαλάζιων σχολείων· τονίζει ότι η ειδική εκπαίδευση και κατάρτιση σχετικά με τη γαλάζια οικονομία, μεταξύ άλλων μέσω του Ευρωπαϊκού Κοινωνικού Ταμείου+, θα μπορούσε να συμβάλει σε μεγαλύτερη ευαισθητοποίηση σχετικά με τα θαλάσσια οικοσυστήματα και την ανάγκη προστασίας τους με την αντιμετώπιση του προβλήματος των θαλάσσιων απορριμμάτων·

34. τονίζει ότι είναι σημαντικό να καταπολεμηθεί η πρόωρη εγκατάλειψης του σχολείου όπως και τη σημασία της τυπικής και άτυπης εκπαίδευσης για τη βελτίωση των δεξιοτήτων των πληθυσμών θαλάσσιων περιοχών και ενθαρρύνει τις προσπάθειες συντονισμού των ενεργειών που καταβάλλονται σε διάφορους σχετικούς τομείς με στόχο την προώθηση της ανταγωνιστικής γαλάζιας ανάπτυξης χωρίς αποκλεισμούς·

35. τονίζει τη σημασία της δημιουργίας πρότυπων έργων στην περιοχή του Ατλαντικού στον τομέα της διαχείρισης και της γνώσης των ωκεανών, στις εξόχως απόκεντρες περιοχές και αλλού, με τη συμμετοχή πανεπιστημίων, ερευνητικών κέντρων και ναυτικών σχολών·

36. εκφράζει την ικανοποίησή του για την αυξημένη ανάπτυξη της νέας θαλάσσιας βιοτεχνολογικής έρευνας λόγω της δυνητικής χρήσης της για βιομηχανικές και ιατρικές εφαρμογές· υπενθυμίζει ότι τα έργα και οι πρωτοβουλίες καινοτομίας μπορούν να συμβάλουν στην ανάπτυξη των ερευνητικών ικανοτήτων, στη δικτύωση και στην ανταλλαγή βέλτιστων πρακτικών·

Πυλώνας III — Θαλάσσιες ανανεώσιμες πηγές ενέργειας

37. επικροτεί πρωτοβουλίες για την επιτάχυνση της προσαρμογής στην κλιματική αλλαγή και την επίτευξη του στόχου να καταστεί μια ήπειρος με ουδέτερο ισοζύγιο άνθρακα έως το 2050, όπως η συμμαχία για όλες τις δεξιότητες του Ατλαντικού και η δημιουργία κινήτρων για την προώθηση της εγκατάστασης υπεράκτιων και εσωτερικών εγκαταστάσεων ανανεώσιμων πηγών ενέργειας· τονίζει τη σημασία της συνεργασίας μεταξύ των παράκτιων κρατών του Ατλαντικού για την έρευνα και την ανάπτυξη σε αναδυόμενους τομείς ανανεώσιμων πηγών ενέργειας, όπως η ηλιακή, η κυματική, η παλιρροϊκή και η αιολική ενέργεια· εκφράζει τη λύπη του για το γεγονός ότι οι υπεράκτιες ανανεώσιμες πηγές ενέργειας εξακολουθούν να μην είναι επαρκώς ανεπτυγμένες στην περιοχή του Ατλαντικού·

38. επισημαίνει ότι μια ανανεωμένη γαλάζια οικονομία στην περιοχή του Ατλαντικού θα μπορούσε να συμβάλει στη μετάβαση σε καθαρές μορφές ενέργειας, αξιοποιώντας το αυξανόμενο δυναμικό των υπεράκτιων ανανεώσιμων πηγών ενέργειας και την βιώσιμη διαχείριση του θαλάσσιου χώρου σύμφωνα με την Ευρωπαϊκή Πράσινη Συμφωνία, η οποία τονίζει τον ουσιαστικό ρόλο της υπεράκτιας παραγωγής ενέργειας από ανανεώσιμες πηγές για τη μετάβαση σε μια κλιματικά ουδέτερη οικονομία·

Πυλώνας IV — Υγιείς ωκεανοί και ανθεκτικές ακτές

39. αποδοκιμάζει το γεγονός ότι το σχέδιο δράσης 2.0 για τον Ατλαντικό και οι πυλώνες του δεν αναφέρουν την εφαρμογή της προσέγγισης της διαχείρισης του θαλάσσιου περιβάλλοντος με βάση το οικοσύστημα, όπως απαιτείται από την οδηγία-πλαίσιο για τη θαλάσσια στρατηγική ( 23 ) και τονίζει ότι πρέπει να εφαρμόζεται σε όλες τις δραστηριότητες που απαρτίζουν τη γαλάζια οικονομία·

40. υποστηρίζει την έρευνα σχετικά με τους ωκεανούς και καλεί την Επιτροπή και τις περιφέρειες του Ατλαντικού, στο πλαίσιο του Πυλώνα IV του σχεδίου δράσης, να προωθήσουν ένα μεγάλο κοινό έργο για την απορρύπανση του Ατλαντικού Ωκεανού και του θαλάσσιου βυθού του, να στηρίξουν την ωκεανογραφική έρευνα και παρατήρηση στον πυθμένα των ωκεανών και να προωθήσουν βιώσιμα μέτρα για την πρόληψη της ρύπανσης· ζητεί, στο πλαίσιο αυτό, την ανάπτυξη δράσεων που θα συμβάλουν στην προστασία των θαλάσσιων πηγών και την απαλλαγή τους από τις ανθρακούχες εκπομπές, όπως αυτές που παράγουν τα σκάφη·

41. είναι της γνώμης ότι η κυκλική οικονομία θα πρέπει να επεκταθεί με τη συλλογή θαλάσσιων απορριμμάτων και την επανεισαγωγή τους στην οικονομία· παροτρύνει την Επιτροπή να υποστηρίξει την κατασκευή κέντρων συλλογής και επεξεργασίας πλαστικών και άλλων θαλάσσιων απορριμμάτων, ιδίως στις εξόχως απόκεντρες περιοχές του Ατλαντικού, οι οποίες πλήττονται σε μεγάλο βαθμό από τα απόβλητα που μεταφέρουν τα θαλάσσια ρεύματα· προτείνει τη δημιουργία ενός κέντρου πρόληψης και καταπολέμησης της θαλάσσιας ρύπανσης σε μία από τις εξόχως απόκεντρες περιοχές του Ατλαντικού·

42. καλεί την Επιτροπή και τα κράτη μέλη και τις περιφέρειές τους να αναπτύξουν ενισχυμένες ικανότητες πρόληψης και διαχείρισης κινδύνων για την αντιμετώπιση των χερσαίων και θαλάσσιων ατυχημάτων και των φυσικών καταστροφών· καλεί την Επιτροπή να συνεργαστεί στενά με τον Ευρωπαϊκό Οργανισμό για την Ασφάλεια στη Θάλασσα προκειμένου να στηρίξει τα κράτη μέλη στις προσπάθειές τους για τον μετριασμό των περιβαλλοντικών κινδύνων που σχετίζονται με τη ναυσιπλοΐα και τη βελτίωση της συνολικής βιωσιμότητας και ασφάλειας του ναυτιλιακού τομέα·

43. εκφράζει την ικανοποίησή του για το γεγονός ότι στο σχέδιο δράσης 2.0 για τον Ατλαντικό γίνεται αναφορά στην χαρτογράφηση και τη διατήρηση ή την αναδημιουργία των παράκτιων υγροτόπων στο πλαίσιο του στόχου 6 για την επίτευξη ισχυρότερης ανθεκτικότητας των παράκτιων περιοχών· καλεί την Επιτροπή να διασφαλίσει ότι οι περιοχές αυτές έχουν καταρτίσει σχέδια αποτελεσματικής διαχείρισης·

44. τονίζει τη σημασία των ειδικών προγραμμάτων Ευρωπαϊκού Ταμείου Περιφερειακής Ανάπτυξης/INTERREG που αποσκοπούν ειδικά στον μετριασμό της κλιματικής αλλαγής και στην προσαρμογή σε αυτήν, καθώς και στην αξιολόγηση και στην πρόληψη των υδρογεωλογικών κινδύνων σε παράκτιες περιοχές και υγροτόπους·

45. καλεί την Επιτροπή να εκπονήσει, σε συνεργασία με τον Διεθνή Ναυτιλιακό Οργανισμό, φιλόδοξες πρωτοβουλίες και ένα οδικό χάρτη για την απαλλαγή των πλοίων από τις ανθρακούχες εκπομπές βάσει εμπεριστατωμένης εκτίμησης επιπτώσεων·

46. καλεί τα κράτη μέλη να ορίσουν μεγάλες προστατευόμενες θαλάσσιες περιοχές και τονίζει τη σημασία της προστασίας όλων των θαλάσσιων ειδών· υπογραμμίζει ότι οι προστατευόμενες θαλάσσιες ζώνες όχι μόνο προστατεύουν τα θαλάσσια οικοσυστήματα αλλά διαδραματίζουν επίσης ρόλο όσον αφορά τον μετριασμό της κλιματικής αλλαγής και την προσαρμογή σε αυτήν και συμβάλλουν στην υγεία και την ανθεκτικότητα των ωκεανών· επαναλαμβάνει την έκκληση της Επιτροπής, στο πλαίσιο της στρατηγικής της για τη βιοποικιλότητα με ορίζοντα το 2030, να προστατεύεται τουλάχιστον το 30 % των θαλάσσιων εκτάσεων στην ΕΕ, μεταξύ άλλων, με τον καθορισμό περιοχών αποκατάστασης των ιχθυαποθεμάτων, όπως προβλέπεται στο πλαίσιο της κοινής αλιευτικής πολιτικής, και να χαρακτηριστούν αυστηρά προστατευόμενες περιοχές τουλάχιστον το 10 % των υδάτων της ΕΕ ( 24 )

47. τονίζει τη σημασία της ευθυγράμμισης των προσπαθειών της Επιτροπής και των κρατών μελών για τη βελτίωση της υγείας και της διαχείρισης των ωκεανών και την προώθηση της βιώσιμης διαχείρισης των πόρων τους, όπως περιγράφεται στις δηλώσεις του Galway και του Belém·

48. υπογραμμίζει πόσο σημαντική είναι η έκθεση «Αποστολή Αστερίας 2030: Αποκατάσταση του Ωκεανού και των υδάτων μας» στο πλαίσιο του σχεδίου δράσης για τον Ατλαντικό και ζητεί τη λήψη μέτρων στήριξης και τον συντονισμό με τα κράτη μέλη και τις περιφέρειές τους κατά την εφαρμογή πολιτικών για την επίτευξη των πέντε γενικών στόχων της: γνώση, αποκατάσταση, μηδενική ρύπανση, απαλλαγή από τις ανθρακούχες εκπομπές και διακυβέρνηση·

Διακυβέρνηση

49. χαιρετίζει το γεγονός ότι οι περιφέρειες του Ατλαντικού συμμετέχουν πλέον στενότερα στη διακυβέρνηση της στρατηγικής για τον Ατλαντικό, ότι οι εθνικές αντιπροσωπείες είναι ελεύθερες να προσκαλούν τις περιφέρειές τους να συμμετέχουν στις εργασίες της στρατηγικής επιτροπής για την περιοχή του Ατλαντικού και ότι έχει ζητηθεί από τη Διάσκεψη των Περιφερειακών Θαλάσσιων Περιφερειών να αναλάβει ρόλο συμβούλου· επισημαίνει, στο πλαίσιο αυτό, ότι οι παράκτιες περιφέρειες, πόλεις, κωμοπόλεις και δήμοι θα μπορούσαν να συμβάλουν σημαντικά στην εφαρμογή αυτού του σχεδίου δράσης·

50. ζητεί να συμπεριληφθούν εκπρόσωποι όλων των ενδιαφερόμενων περιφερειών στις εθνικές αντιπροσωπείες και να κληθούν οι ΥΧΕ του Ατλαντικού και τρίτες χώρες του Ατλαντικού να συμμετέχουν στη στρατηγική·

51. υπενθυμίζει την επιτυχία της δομής διακυβέρνησης της στρατηγικής για τις Άλπεις·

52. προτείνει τη διοργάνωση τουλάχιστον ετήσιων ή και συχνότερων συνεδριάσεων μεταξύ των κρατών μελών, των περιφερειών τους που συμμετέχουν στη στρατηγική, της Επιτροπής, του Κοινοβουλίου και όλων των συμφεροντούχων, προκειμένου να προωθηθεί ο καλύτερος συντονισμός και η συχνή παρακολούθηση των μέτρων που εφαρμόζει κάθε περιφέρεια· πιστεύει ότι πρέπει να υπάρξει μεγαλύτερη προβολή της νέας δομής διακυβέρνησης και των μελλοντικών συνεδριάσεων·

53. συνιστά τα μέρη της στρατηγικής για τον Ατλαντικό και τα μέλη της επιτροπής παρακολούθησης του Interreg για την περιοχή του Ατλαντικού να θέσουν κοινούς στόχους και να καθιερώσουν διαδικασίες λήψης αποφάσεων για την καλύτερη εφαρμογή λύσεων για την αντιμετώπιση των περιφερειακών προκλήσεων στους τομείς της καινοτομίας, της αποδοτικής χρήσης των πόρων, του περιβάλλοντος και του πολιτισμού, υποστηρίζοντας την περιφερειακή ανάπτυξη και τη βιώσιμη ανάπτυξη· τονίζει ότι το πρόγραμμα Interreg για την περιοχή του Ατλαντικού δεν έχει τη διοικητική και χρηματοδοτική ικανότητα να αποτελέσει τη μόνη πηγή χρηματοδότησης για έργα που εμπίπτουν στη στρατηγική για τον Ατλαντικό·

54. καλεί την Επιτροπή, στο πλαίσιο των ειδικών στόχων της στρατηγικής για τον Ατλαντικό, να επικεντρωθεί στις λιγότερο ανεπτυγμένες περιφέρειες της περιοχής του Ατλαντικού· θεωρεί θεμελιώδους σημασίας την αύξηση του αριθμού των ειδικών προσκλήσεων υποβολής προτάσεων για έργα στις περιοχές του Ατλαντικού, συμπεριλαμβανομένων των μικρών, μεσαίων και μεγάλης κλίμακας διατλαντικών έργων, σχετικά με τις λιγότερο ανεπτυγμένες κοινωνικοοικονομικές προτεραιότητες της στρατηγικής για τον Ατλαντικό· υπενθυμίζει, στο πλαίσιο αυτό, ότι είναι σημαντικό να εφαρμόζεται πλήρως η αρχή της εταιρικής σχέσης, δηλαδή της συμμετοχής των κοινωνικοοικονομικών εταίρων και άλλων συμφεροντούχων στην κατάρτιση των προγραμμάτων της πολιτικής συνοχής στις περιοχές του Ατλαντικού, μεταξύ άλλων προκειμένου να διασφαλιστεί καλύτερος σχεδιασμός και υλοποίηση των επιτόπου έργων·

55. παροτρύνει τα κράτη μέλη, σε συνεργασία με τις περιφερειακές και τοπικές αρχές, καθώς και με άλλους ενδιαφερόμενους φορείς, να ενισχύσουν τη δέσμευσή τους και να υλοποιήσουν κοινά στρατηγικά έργα· τονίζει τη σημασία των στρατηγικών τομέων που καλύπτονται από το εν λόγω σχέδιο δράσης, όπως οι μεταφορές, η ενέργεια, ο βιώσιμος τουρισμός, η προστασία του περιβάλλοντος και η βιώσιμη χρήση των πόρων, η έρευνα και η εκπαίδευση·

56. θεωρεί ότι οι περιβαλλοντικές μη κυβερνητικές οργανώσεις των οποίων οι δραστηριότητες συνδέονται άμεσα με τη θάλασσα θα πρέπει να συμμετέχουν πιο ενεργά στη δημιουργία, την προώθηση και την υλοποίηση νέων έργων, στην εκπαίδευση και σε άλλους τομείς, όπως η προστασία των οικοσυστημάτων και της βιοποικιλότητας του Ατλαντικού·

57. καλεί τα μέρη της στρατηγικής για τον Ατλαντικό, με την υποστήριξη της Επιτροπής, να αναπτύξουν ειδική πλατφόρμα πληροφοριών για την ανταλλαγή εμπειριών και βέλτιστων πρακτικών σχετικά με τους στόχους του σχεδίου δράσης 2.0 για τον Ατλαντικό·

58. παροτρύνει την Επιτροπή να επανεξετάσει την τρέχουσα στρατηγική, δεδομένων των σοβαρών ελλείψεων που εντοπίστηκαν·

Προς μια μακροπεριφέρεια της περιοχής του Ατλαντικού

59. υπενθυμίζει ότι το Συμβούλιο, στα συμπεράσματά του της 5ης Ιουνίου 2019 σχετικά με την εφαρμογή των μακροπεριφερειακών στρατηγικών της ΕΕ, παρέμενε ανοικτό στη δημιουργία νέων μακροπεριφερειών· καλεί το Ευρωπαϊκό Συμβούλιο να δώσει εντολή στην Επιτροπή να θεσπίσει ένα πρότυπο μακροπεριφέρειας του Ατλαντικού που θα ενισχύει τη συμμετοχή των περιφερειακών αρχών και τον ρόλο των εξόχως απόκεντρων περιοχών του Ατλαντικού στη διακυβέρνηση της στρατηγικής για τον Ατλαντικό, θα προωθεί φιλόδοξα έργα για την περιοχή του Ατλαντικού, θα συντονίζει καλύτερα τη χρήση της χρηματοδότησης της ΕΕ στις περιφέρειες και θα λειτουργεί με ολοκληρωμένο τρόπο, εστιάζοντας στις συνέργειες μεταξύ της θαλάσσιας διάστασης και της οικονομικής, κοινωνικής και εδαφικής συνοχής·

60. καλεί την Επιτροπή να διενεργήσει ενδελεχή ανάλυση σχετικά με τα οφέλη που θα προκύψουν για τα κράτη μέλη και τις περιφέρειές τους από την εφαρμογή μιας μακροπεριφέρειας του Ατλαντικού, προκειμένου να αντιμετωπιστούν οι κοινές προκλήσεις που αντιμετωπίζουν αυτές οι περιφέρειες· καλεί την Επιτροπή να λάβει υπόψη τις ιδιαιτερότητες των εξόχως απόκεντρων περιοχών στο σχέδιο δράσης και στην ανάλυσή της για τη δημιουργία μιας μακροπεριφέρειας του Ατλαντικού και τονίζει την ανάγκη να ληφθούν δεόντως υπόψη οι ιδιαιτερότητές τους με την εκπόνηση ειδικών στρατηγικών για κάθε λεκάνη — τη λεκάνη της Καραϊβικής, τη λεκάνη του Αμαζονίου και τη λεκάνη της Μακαρονησίας — που θα εστιάζουν στις ιδιαίτερες προκλήσεις των εξόχως απόκεντρων περιοχών, εξασφαλίζοντας έτσι ότι καμιά περιφέρεια δεν θα μείνει πίσω·

o

o o

61. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στα κράτη μέλη και στα περιφερειακά κοινοβούλια της Γαλλίας, της Ιρλανδίας, της Πορτογαλίας και της Ισπανίας, καθώς και στην Επιτροπή των Περιφερειών και στο Οικονομικό και Κοινωνικό Συμβούλιο.

(1) ΕΕ L 282 της 19.10.2016, σ. 4.

(2) ΕΕ C 270 της 7.7.2021, σ. 2.

(3) Ψήφισμα του Ευρωπαϊκού Κοινοβουλίου της 17ης Φεβρουαρίου 2011 σχετικά με την εφαρμογή της Στρατηγικής της ΕΕ για την περιοχή του Δούναβη (ΕΕ C 188 E της 28.6.2012, σ. 30)· ψήφισμα του Ευρωπαϊκού Κοινοβουλίου της 13ης Σεπτεμβρίου 2016 σχετικά με τη στρατηγική της ΕΕ για την περιοχή των Άλπεων (ΕΕ C 204 της 13.6.2018, σ. 57)· και ψήφισμα του Ευρωπαϊκού Κοινοβουλίου της 28ης Οκτωβρίου 2015 σχετικά με μια στρατηγική της ΕΕ για την περιφέρεια της Αδριατικής και του Ιονίου Πελάγους (ΕΕ C 355 της 20.10.2017, σ. 23).

(4) ΕΕ L 75 της 19.3.2015, σ. 4.

(5) ΕΕ L 206 της 22.7.1992, σ. 7.

(6) ΕΕ L 20 της 26.1.2010, σ. 7.

(7) ΕΕ C 270 της 7.7.2021, σ. 94.

(8) ΕΕ L 231 της 30.6.2021, σ. 159.

(9) ΕΕ L 231 της 30.6.2021, σ. 94.

(10) ΕΕ L 354 της 28.12.2013, σ. 22.

(11) ΕΕ C 232 της 16.6.2021, σ. 28.

(12) Κείμενα που εγκρίθηκαν, P9_TA(2021)0109.

(13) ΕΕ C 199 E της 7.7.2012, σ. 95.

(14) ΕΕ C 353 E της 3.12.2013, σ. 122.

(15) ΕΕ L 124 της 25.4.2014, σ. 1.

(16) ΕΕ L 164 της 25.6.2008, σ. 19.

(17) ΕΕ L 288 της 6.11.2007, σ. 27.

(18) ΕΕ L 197 της 21.7.2001, σ. 30.

(19) Μελέτη της Επιτροπής του Δεκεμβρίου 2017 με τίτλο «Study feeding into the mid-term review of the implementation of the Atlantic Action Plan» (Μελέτη που τροφοδοτεί την ενδιάμεση επανεξέταση της εφαρμογής του σχεδίου δράσης για τον Ατλαντικό).

(20) Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές, (ΕΕ L 328 της 21.12.2018, σ. 82).

(21) Ευρωπαϊκή Επιτροπή, «The Atlantic Strategy and the 2013-2020 Action Plan» (Η στρατηγική για τον Ατλαντικό και το σχέδιο δράσης), πρόσβαση στις 20 Ιουλίου 2021, διατίθεται στη διεύθυνση: https://atlanticstrategy.eu/en/atlantic-strategy-glance/atlantic-strategy.

(22) Μελέτη της Επιτροπής του Δεκεμβρίου 2017 με τίτλο «Study feeding into the mid-term review of the implementation of the Atlantic Action Plan» (Μελέτη που τροφοδοτεί την ενδιάμεση επανεξέταση της εφαρμογής του σχεδίου δράσης για τον Ατλαντικό).

(23) Στο άρθρο 1, η οδηγία ορίζει ότι πρέπει να εφαρμόζεται προσέγγιση με βάση το οικοσύστημα, ούτως ώστε να εξασφαλίζεται ότι η συνολική πίεση των δραστηριοτήτων αυτών παραμένει σε επίπεδα που είναι συμβατά με την επίτευξη καλής περιβαλλοντικής κατάστασης και ότι δεν τίθεται σε κίνδυνο η ικανότητα των θαλάσσιων οικοσυστημάτων να αντιδρούν στις ανθρωπογενείς αλλαγές, ενώ ταυτόχρονα επιτρέπουν και την αειφόρο χρήση των θαλάσσιων αγαθών και υπηρεσιών από τη σημερινή και τις μελλοντικές γενεές.

(24) Η στρατηγική της ΕΕ για τη βιοποικιλότητα με ορίζοντα το 2030 θέτει στόχους για τη νομική προστασία τουλάχιστον του 30 % των χερσαίων και του 30 % των θαλάσσιων εκτάσεων της ΕΕ και για την ενσωμάτωση οικολογικών διαδρόμων (το οποίο σημαίνει επιπλέον ποσοστό 4 % για τις χερσαίες εκτάσεις και 19 % για τις θαλάσσιες περιοχές σε σύγκριση με σήμερα). Επιπλέον, απαιτεί το 10 % της ξηράς της ΕΕ και το 10 % των θαλασσών της ΕΕ να υπάγονται σε αυστηρά προστατευόμενες περιοχές (σήμερα, μόνο το 3 % των χερσαίων εκτάσεων και λιγότερο από το 1 % των θαλάσσιων περιοχών προστατεύονται αυστηρά).